32006R1443
L 271/12
JURNALUL OFÍCIAL AL UNIUNII EUROPENE
REGULAMENTUL (CE) NR. 1443/2006 AL COMISIEI
din 29 septembrie 2006
privind autorizarea permanentă a unor aditivi din furaje, precum și autorizarea pe o perioadă de zece ani a unui coccidiostatic
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/524/CEE a Consiliului din 23 noiembrie 1970 privind aditivii din furaje (1), în special articolele 3, 9 și articolul 9d alineatul (1),
având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din furaje (2), în special articolul 25,
întrucât:
(1)
Regulamentul (CE) nr. 1831/2003 prevede că folosirea aditivilor din furaje este condiționată de autorizare.
(2)
Articolul 25 din Regulamentul (CE) nr. 1831/2003 prevede măsuri tranzitorii aplicabile cererilor de autorizare a aditivilor din furaje care sunt prezentate în conformitate cu Directiva 70/524/CEE înainte de data aplicării Regulamentului (CE) nr. 1831/2003.
(3)
Cererile de autorizare a aditivilor din anexele la prezentul regulament au fost depuse înainte de data aplicării Regulamentului (CE) nr. 1831/2003.
(4)
Comisiei i-au fost transmise observații inițiale privind cererile în cauză, în conformitate cu articolul 4 alineatul (4) din Directiva 70/524/CEE, înainte de data aplicării Regulamentului (CE) nr. 1831/2003. În consecință, aceste cereri trebuie tratate în continuare în conformitate cu articolul 4 din Directiva 70/524/CEE.
(5)
Au fost transmise informații în sprijinul unei cereri de autorizare fără limită de timp pentru preparatul enzimatic pe bază de 3-fitază produs de Hansenula polymorpha (DSM 15087) pentru pui pentru îngrășat, curcani pentru îngrășat, găini ouătoare, purcei, porci pentru îngrășat și scroafe. La 7 martie 2006, Autoritatea Europeană pentru Siguranța Alimentară („Autoritatea”) și-a dat avizul privind utilizarea acestui preparat, care concluzionează că acesta nu prezintă nici un risc pentru consumator, utilizator, categoria de animale în cauză sau mediu. Din evaluarea acestei cereri rezultă că sunt îndeplinite condițiile stabilite la articolul 3a din Directiva 70/524/CEE pentru o astfel de autorizare. Prin urmare, trebuie autorizată utilizarea acestui preparat enzimatic, astfel cum se prevede în anexa I la prezentul regulament, fără limită de timp.
(6)
Utilizarea preparatului enzimatic de endo-1,4-beta-xilanază produs de Trichoderma longibrachiatum (ATCC 2105) a fost autorizată pentru prima dată, cu titlu provizoriu, pentru purcei prin Regulamentul (CE) nr. 1411/1999 al Comisiei (3). Au fost transmise noi informații în sprijinul unei cereri de autorizare fără limită de timp pentru preparatul enzimatic în cauză. Din evaluarea acestei cereri rezultă că sunt îndeplinite condițiile stabilite la articolul 3a din Directiva 70/524/CEE pentru o astfel de autorizare. Prin urmare, trebuie autorizată utilizarea acestui preparat enzimatic, astfel cum se prevede în anexa I la prezentul regulament, fără limită de timp.
(7)
Utilizarea preparatului coccidiostatic „semduramicin de sodiu” (AVIAX 5 %) a fost autorizată pentru prima dată, cu titlu provizoriu, pentru puii pentru îngrășat prin Regulamentul (CE) nr. 1041/2002 al Comisiei (4). Au fost transmise noi informații în sprijinul unei cereri de autorizare pe o perioadă de zece ani pentru coccidiostaticul în cauză. Din evaluarea acestei cereri rezultă că sunt îndeplinite condițiile stabilite la articolul 3a din Directiva 70/524/CEE pentru o astfel de autorizare. Prin urmare, trebuie autorizată utilizarea acestei substanțe, astfel cum se prevede în anexa II, pe o perioadă de zece ani.
(8)
Au fost transmise informații în sprijinul unei cereri de autorizare fără limită de timp pentru 25-hidroxicolecalciferol, aparținând grupei „vitamine, provitamine și substanțe bine definite chimic, cu efecte similare”, pentru pui pentru îngrășat, găini ouătoare și curcani. La 26 mai 2005, Autoritatea a emis un aviz privind utilizarea acestui preparat, care concluzionează că acesta nu prezintă nici un risc pentru consumator, utilizator, categoria de animale în cauză sau mediu. Din evaluarea acestei cereri rezultă că sunt îndeplinite condițiile stabilite la articolul 3a din Directiva 70/524/CEE pentru o astfel de autorizare. Prin urmare, trebuie autorizată utilizarea acestui preparat vitaminic, astfel cum se prevede în anexa III, fără limită de timp.
(9)
Evaluarea acestor cereri arată că ar trebui prevăzute anumite proceduri pentru a proteja lucrătorii împotriva expunerii la aditivii din anexe. Această protecție trebuie asigurată prin aplicarea Directivei 89/391/CEE a Consiliului din 12 iunie 1989 privind punerea în aplicare de măsuri pentru promovarea îmbunătățirii securității și sănătății lucrătorilor la locul de muncă (5).
(10)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Preparatele din grupa „enzime” care fac obiectul anexei I sunt autorizate fără limită de timp ca aditivi din furaje, în condițiile stabilite în anexa în cauză.
Articolul 2
Preparatul din grupa „coccidiostatice și alte substanțe medicamentoase” care face obiectul anexei II este autorizat pentru o perioadă de zece ani ca aditiv din furaje, în condițiile stabilite în anexa în cauză.
Articolul 3
Preparatul din grupa „vitamine, provitamine și substanțe bine definite chimic, cu efecte similare” care face obiectul anexei III este autorizat fără limită de timp ca aditiv din furaje, în condițiile stabilite în anexa în cauză.
Articolul 4
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 septembrie 2006.